b'\n_START_ARTICLE_\nAlvydas Butkus\n_START_SECTION_\nBiografija\n_START_PARAGRAPH_\n1968 m. baig\xc4\x97 Kauno I vidurin\xc4\x99 mokykl\xc4\x85 (dab. \xe2\x80\x9eAu\xc5\xa1ros\xe2\x80\x9c gimnazija). 1969\xe2\x80\x931975 m. Lietuvos mi\xc5\xa1k\xc5\xb3 instituto laborantas, 1975 m. Kauno prekybos reklamos biuro redaktorius. 1975 m. baig\xc4\x97 lietuvi\xc5\xb3 kalbos ir literat\xc5\xabros studijas Vilniaus universiteto Kauno vakariniame fakultete (dab. VU Kauno fakultetas). 1976\xe2\x80\x931990 m. dirbo VU KVF Lietuvi\xc5\xb3 kalbos ir literat\xc5\xabros katedroje, d\xc4\x97st\xc4\x97 lietuvi\xc5\xb3 dialektologij\xc4\x85, akcentologij\xc4\x85, kalbos kult\xc5\xabr\xc4\x85, latvi\xc5\xb3 kalb\xc4\x85. Nuo 1976 m. asistentas, nuo 1986 m. vyr. d\xc4\x97stytojas, nuo 1989 m. docentas (\xc4\x97jo pareigas). 1984 m. apgyn\xc4\x97 filologijos moksl\xc5\xb3 kandidato disertacij\xc4\x85 \xe2\x80\x9eLietuvi\xc5\xb3 pravard\xc4\x97s\xe2\x80\x9c._NEWLINE_Sta\xc5\xbeavosi Latvijos universitete (1980, 1998, 2004, 2016 m.), Tartu universitete (1984 m.), Upsalos universitete (1992 m.)._NEWLINE_Nuo 1988 m. aktyviai \xc4\xafsitrauk\xc4\x97 \xc4\xaf S\xc4\x85j\xc5\xabd\xc5\xbeio veikl\xc4\x85, buvo Kauno iniciatyvin\xc4\x97s grup\xc4\x97s narys, S\xc4\x85j\xc5\xabd\xc5\xbeio I Seimo narys (1988\xe2\x80\x931990 m.). VDU Atkuriamosios tarybos, v\xc4\x97liau Atkuriamojo Senato narys (1990\xe2\x80\x931996 m.). Inicijavo lituanistikos studij\xc5\xb3 atk\xc5\xabrim\xc4\x85 Vytauto Did\xc5\xbeiojo universitete, \xc4\xaf kur\xc4\xaf drauge su savo studentais per\xc4\x97jo i\xc5\xa1 VU KHF._NEWLINE_1990\xe2\x80\x931993 m. vadovavo VDU Lituanistikos katedrai, 1993\xe2\x80\x931995 m. Lietuvi\xc5\xb3 kalbos katedros pagrindin\xc4\x97ms studijoms, nuo 1994 m. vadovauja VDU Letonikos centrui. Nuo 1994 m. docentas. 2009 m. atliko habilitacijos proced\xc5\xabr\xc4\x85 (gintasis darbas \xe2\x80\x93 \xe2\x80\x9eNominacija ir identitetas\xe2\x80\x9c). Nuo 2011 m. profesorius (eina pareigas). R\xc5\xabpinasi VDU ir Latvijos universitet\xc5\xb3 student\xc5\xb3 mainais \xe2\x80\x93 pirmieji \xc4\xafvyko 1991 m. pavasar\xc4\xaf. Jo iniciatyva VDU pasira\xc5\xa1\xc4\x97 sutartis su Latvijos universitetu, Latvijos kult\xc5\xabros akademija, Daugpilio universitetu, R\xc4\x97zekn\xc4\x97s auk\xc5\xa1t\xc4\x85ja mokykla, Liepojos universitetu, taip pat su Stokholmo universitetu. Yra skait\xc4\x99s paskait\xc5\xb3 min\xc4\x97tuose universitetuose, taip pat Helsinkio ir Tamper\xc4\x97s (Suomija) universitetuose._NEWLINE_1997 m. buvo i\xc5\xa1rinktas Tarptautin\xc4\x97s onomast\xc5\xb3 tarybos (Leuven, Belgija) nariu. Nuo 2007 m. vadovauja asociacijai "Lietuvos ir Latvijos forumas". _NEWLINE_Domisi folkloru. 1979 m. VU Kauno vakariniame fakultete \xc4\xafk\xc5\xabr\xc4\x97 student\xc5\xb3 folklorin\xc4\xaf ansambl\xc4\xaf (v\xc4\x97liau pavadint\xc4\x85 \xe2\x80\x9eUosinta\xe2\x80\x9c) ir kur\xc4\xaf laik\xc4\x85 jam vadovavo. 1990 m. \xc4\xafk\xc5\xabr\xc4\x97 VDU folklorin\xc4\xaf ansambl\xc4\xaf.'